text: Стара Загора. На адрес www.4skills.eu, всички желаещи ученици ще могат да се включат в безплатното обучение по информатика в Стара Загора. За целта ще е необходимо да се регистрират в платформата. Това съобщиха от пресцентъра на Стара Загора. Занятията ще стартират в началото на ноември и ще бъдат през делничните дни, в часове, съобразени с учебната програма на участниците. Възрастовите групи ще бъдат две – ученици от 5 до 7 клас и от 8 до 12 клас. 4-те модула на иновативното обучение ще обхванат програмиране, роботика за начинаещи, първи стъпки към успешен стартъп, както и виртуална реалност. Практически знания и съвети, предприемаческо мислене и други полезни умения ще дават професионалисти от различни сфери, имащи досег до информационните и дигитални сфери. Идеята за този подход на обучение на ученици е на народния представител Радостин Танев, Община Стара Загора, преподавателя по информатика Павлин Пеев и три от големите IT фирми у нас.